Hanteer jou Covid-19-angs - Corona Krisissentrum
Tuis / COVID-19 / Hanteer jou Covid-19-angs
Hanteer jou Covid-19-angs
Monday | 25 May | 2020
Paniek en angs ontstaan wanneer 'n bedreiging oorskat en onvoorspelbaar word en die vermoë om dit te hanteer onderskat word. Die voortdurende bombardering vanaf die media oor die verspreiding en gebrek aan effektiewe geneesmiddels vir Covid-19 en die onsekerheid oor hoe ons lewens en finansies gaan verander, veroorsaak paniek en onwillekeurig dink mens aan katastrofiese gevolge. Ons moet egter waak om nie slagoffers te word van 'n angs- en vreespandemie nie.
Neem die eerste tree tot angsbeheer deur te vra:
Wat is seker en standvastig? Om perspektief te kry, herinner jouself aan wat seker is, hoe klein ook al. Sê vir jouself: Ons sal 'n manier vind om die virus te bekamp, ek is nog gesond, daar sal 'n entstof kom, voedsel is beskikbaar, ek het nog vriende en familie. Deur bewus te wees van wat seker is, behou jy 'n mate van beheer en vertroue.
Neem beheer oor dit wat binne jou beheer is. Jy kan nie die virusvloedgolf keer nie maar jy kan maatreëls neem om jouself en jou gesin te beskerm en om weerloses in jou buurt te ondersteun. Jy mag dalk jou werk verloor het maar jy het nog beheer oor hoeveel energie jy aanlyn daaraan gaan bestee om werk te soek, hoeveel tyd jy gaan wy aan netwerk met jou kontakte. Jy kan beheer hoeveel tyd jy voor die TV deurbring. Beperk jou blootstelling aan die media tot een keer per dag en vermy ten alles koste nuusbronne wat ungeverifieerde stellings maak. Deur te fokus op aspekte van die probleem wat jy kan beheer, neem jy ook beheer oor jou angs en vrees.
Maak 'n dankbaarheidslysie. Deur elke dag 'n inskrywing op jou lysie te maak bou jy sielkundige veerkragtigheid. Dit help jou om te fokus op die hede en nie op die katastrofes wat moontlik in die toekoms kan plaasvind nie.
Wees goed vir jouself. Kry genoeg oefening, want fisiese oefening is 'n natuurlike en effektiewe middel teen angs. Hou by 'n roetine. Eet, slaap en trek elke dag op dieselfde tyd aan; roetine verskaf standvastigheid. Vermy suiker en alkohol wat angssteurnisse kan sneller. Eet gesond om gemoedskommeling te vermy en om jou energievlakke eweredig te hou. Versorg jou liggaam en klee jouself netjies al gaan jy nie uit nie; as jy goed lyk, sal jy ook goed voel. Doen goed waarvan jy hou en ruim gereeld tyd in daarvoor, byvoorbeeld lees of kuns of 'n stokperdjie van jou keuse.
Bly in verbinding met ander. Maak 'n punt daarvan om ander wat in dieselfde bootjie as jy is gereeld te kontak, maar wend 'n daadwerklike poging aan om opgeruimde, opbouende geselskap te wees en vermy die herkouing van negatiewe nuus. Doen iets vir ander; doen inkopies vir iemand of berei 'n maal voor vir iemand wat siek is, dit sal jou ook goed en gewaardeerd laat voel. Hou kontak met jou werkskollegas deur middel van digitale tegnologie. Dit is juis nou die tyd om digitale vaardighede aan te leer en te oefen op jou kollegas.
Ontgin jou eie innerlike hulpbronne. Soek kalmte in meditasie en gebed maar moet ook nie jou eie sin vir humor onderskat nie. Humor is 'n selfverdedigingsmeganisme, veral in tye van siekte, dood en angs en word 'n saambindende faktor in 'n samelewing wat swaar kry. Lag is medisyne; dit stel dopamien, die goedvoel-hormoon, vry wat angs verminder. Lag is aansteeklik; lag saam met jou huismense en digitale vriende en verlig sodoende ook iemand anders se angs en vrees.